PMIndiaData/PMIndiaSum huggingface dataset:
நிதி அயோக் பொருளாதார நிபுணர்கள் பிரதமருடன் கலந்துரையாடல்

முக்கிய பொருளாதார நிபுணர்கள் பிரதமர் திரு. நரேந்திர மோடியுடன் நிதி அயோக்கில் இன்று கலந்துரையாடினர். நிதி அயோக்கில் பிரதமர் பங்கேற்பது இதுவே முதல்முறையாகும். இக்கலந்துரையாடலில் பிரதமர் தெரிவித்ததாவது:- நிதி அயாக்கின் முக்கிய குறிக்கோள் ஒரு சக்தி வாய்ந்த நிர்வாக செயல்முறையை கொண்டுவருவதே ஆகும். இதில் அரசு துறைக்கு வெளியில் உள்ள முக்கிய நபர்களும் கொள்கைகளை உருவாக்குவதில் பங்கு எடுத்துக் கொள்ளலாம். ஒருங்கினைந்த கூட்டாட்ச்சி முறையே இப்போதைய தேவை. மாநிலங்களுக்குள் வளர்ச்சிக்கு வழிவகுக்கும் ஆரோக்கியமான போட்டி இருக்க வேண்டும். மக்களின் கனவுகளை பூர்த்தி செய்யும் வகையில் இந்தியா விரைவாக வளர வேண்டும். சர்வதேச சூழலை இந்த வளர்ச்சிக்கு பயன்படுத்தி கொள்ளவேண்டும் என்று பிரதமர் தெரிவித்தார். அரசின் சமீப காலத் திட்டங்களான பிரதமர் மக்கள் நிதி திட்டம், சமையல் எரிவாயு மானியத்திற்கான நேரடி பண பரிமாற்றம், தூய்மையான இந்தியா போன்ற திட்டங்கள் குறித்து தெரிவித்த பிரதமர் நிபுணர்கள் குழு ஆலோசனை அளிக்க வேண்டும் என்று தெரிவித்தார். மத்திய நிதி அமைச்சர் திரு. அருண் ஜேட்லியும் நிதி அயோக்கின் துணை தலைவர் திரு. அரவிந்த் பணாகரியாவும் அறிமுக உரை ஆற்றினார். பொருளாதார நிபுணர்களான திரு. விஜய் கேல்கர், திரு. நிதின் தேசாய், திரு. பிமல் ஜலான், திரு. ராஜீவ் லால், திரு. ஆர்.வைத்திய நாதன், திரு. சுபிர் கோக்ரன், திரு. பார்த்தசாரதி ஷொம், திரு. பி. பாலாகிருஷ்ணன், திரு. ராஜீவ் குமார், திரு. அசோக் குலாட்டி, திரு. முகேஷ் புட்டானி, திரு. ஜி.என். பாஜ்பாய் ஆகியோர் இந்த கலந்துறையாடலில் கலந்து கொண்டனர். அதிக வளர்ச்சி, கணிக்கக்கூடிய வரி விதிமுறை, முன்னெச்சரிக்கையுடன் நிதி கையாள்வது, விரைவான உள்கட்டமைப்பு வளர்ச்சி ஆகியவற்றை நோக்கி அரசு செயல்பட வேண்டும். இந்த ஆலோசனைக் கூட்டத்தில் பல்வேறு பொருளாதார துறைக்கான ஆலோசனைகளும் வழங்கப்பட்டன. நிதி அயோக்கின் உறுப்பினர்கள் திரு. விவேக் தேவ்ராய், திரு. வி.கே.சரஸ்வத், தலைமை நிர்வாக அதிகாரி ஆகியோர் சந்திப்பில் கலந்துகொண்டனர். அமைச்சரவை குழுவின் செயலர், மத்திய நிதி அமைச்சகத்தின் செயலர், தலைமை பொருளாதார ஆலோசகர், பிரதமர் அலுவலகம் மற்றும் நிதி அயோக்கின் உயர் அதிகாரிகளும் இதில் கலந்து கொண்டனர்.
ஆஸ்திரேலியாவுடனான அணுசக்தி கூட்டுறவு ஒப்பந்தத்துக்கு அமைச்சரவை ஒப்புதல்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, ஆஸ்திரேலியாவுடனான அணுசக்தி கூட்டுறவு ஒப்பந்தத்திற்கு ஏற்பளித்தது. ஆஸ்திரேலியாவுடனான இந்த ஒப்பந்தம் 13 நவம்பர் 2015 முதல் இதற்கான நிர்வாக ஏற்பாடுகளுடன் செயல்பாட்டுக்கு வந்தது. ஆஸ்திரேலியாவுடனான எரிபொருள் வழங்கும் ஒப்பந்தம், இந்தியாவின் எரிசக்தி பாதுகாப்பை அதிகப்படுத்தி, இந்தியாவின் அணுசக்தி திட்டங்களுக்கு ஆதரவாக இருக்கும். பிரதமர் திரு நரேந்திர மோடி அவர்களின் தலைமையில் 2015ம் ஆண்டில், அணுசக்தி ஒத்துழைப்பில், இந்தியா பல்வேறு சாதனைகளை புரிந்துள்ளது. ஜப்பான் பிரதமர் ஆபே அவர்கள் இந்தியா வந்திருந்தபோது, அணுசக்தி ஒத்துழைப்பிற்காக 12 டிசம்பர் 2015 அன்று கையெழுத்தான இருதரப்பு ஒப்பந்தம், இது தொடர்பாக ஐந்தாண்டுகளாக நடந்து வந்த பேச்சுவார்த்தைகளை முடிவுக்கு கொண்டு வந்துள்ளது. வரலாற்றுச் சிறப்புள்ள இந்த ஒப்பந்தம், இரு தரப்பு தலைவர்களிடையே நடந்த உறுதியான பேச்சுவார்த்தையின் மூலம் சாத்தியமானது. அமெரிக்காவுடனான அணுசக்தி ஒப்பந்தம் அமெரிக்க அதிபர் ஒபாமா ஜனவரி 25-27 புதுதில்லிக்கு வருகை தந்திருந்தபோது செயல்பாட்டுக்கு கொண்டுவரப்பட்டது. அதன் பின்னர், இந்த ஒப்பந்தத்தை செயல்படுத்தவதற்கான நிர்வாக ஏற்பாடுகள் குறித்த ஒப்பந்தமும் கையெழுத்தானது. இந்த ஒப்பந்தத்தின்படி, அணு சக்தி காப்பீடு நிதியம் உருவாக்கப்பட்டு, அணுவிபத்துகளுக்கான இழப்பீடுகள் வழங்குவது தொடர்பான அணுசக்தி விபத்து சட்டம் 2010ன் மீது சர்வதேச நாடுகளுக்கு இருந்த கவலை நீக்கப்பட்டது. குஜராத் மாநிலம், மித்தி விர்தியில், ஏ.பி. 1000 வகையிலான 6 அணு உலைகள் கட்டுவதற்கான இந்திய அணுசக்தி கழகம் மற்றும் வெஸ்டிங் ஹவுசுடன் நடைபெற்று வரும் பேச்சுவார்த்தைகள் 2016ம் ஆண்டில் நிறைவுற உள்ளன. இந்த ஆண்டில், ரஷ்யா மற்றும் பிரான்ஸ் நாட்டுடனான அணுசக்தி தொடர்பான பேச்சுவார்த்தைகளிலும் முன்னேற்ம் ஏற்பட்டுள்ளது. பிரதமர் ஏப்ரல் 2015ல் பிரான்ஸ் நாட்டுக்கு விஜயம் செய்தபோது, இந்தியாவின் லார்சன் அன்ட் ட்யூப்ரோ மற்றும் பிரான்சின் அரேவா ஆகியவற்றுக்கு இடையே, மகாராஷ்டிர மாநிலம் ஜெய்த்தாப்பூரில் அமைய உள்ள அணு உலைக்கான செலவை குறைப்பது தொடர்பான ஒப்பந்தம் கையெழுத்தானது. பிரதமர் 22 டிசம்பர் 2015ல் ரஷ்யா சென்றபோது, அணு உலைகளை உள்ளூர் மயமாக்குதல் தொடர்பாக, ரஷ்ய வடிவமைப்பில் இந்தியாவிலேயே கட்டப்படும் அணு உலைக்கான ஒப்பந்தம் கையெழுத்தானது. ரஷ்ய கூட்டுறவோடு குறைந்தது 12 அணு உலைகள் கட்டப்பட உள்ளன. பிரதமரின் ஏப்ரல் 2015 கனடா நாட்டு விஜயத்தின்போது, நீண்ட நாள் யுரேனியம் பெறுவதற்கான ஒப்பந்தம் கையெழுத்தாகி, முதல் தொகுதி யுரேனியம், டிசம்பர் 2015ல் இந்தியா வந்தடைந்தது. இதே போல, பிரதமர் கஜகிஸ்தான் சென்றபோது யுரேனியம் வாங்குவதற்கான ஒப்பந்தம், ஜூலை 2015ல் கையெழுத்தானது. அணுசக்தி தொடர்பாக இந்தியாவில் எடுக்கப்பட்டு வரும் முயற்சிகளின் ஒரு பகுதியாக, அணுசக்தி சட்டத்தில் நாடாளுமன்றம் மூலமாக திருத்தம் செய்யப்பட்டு, அதன் மூலம், தேசிய அணுசக்திக் கழகம் மற்றும் இதர பொதுத்துறை நிறுவனங்களோடு கூட்டு சேர்ந்து, அணுசக்தி உற்பத்தியில் ஈடுபட அடித்தளம் அமைக்கப்பட்டுள்ளது. நம்பிக்கை தரக்கூடிய ஒரு துறையாக அணுசக்தித் துறை மாறியுள்ளது.
பெல்ஜியம் நாட்டுடன் இரட்டை வரி விதிப்பு தவிர்ப்பு மற்றும் வரி ஏய்ப்புத் தடுப்பு உடன்பாட்டு திருத்தத்துக்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் புதுதில்லியில் இன்று நடைபெற்ற மத்திய அமைச்சரவைக் கூட்டத்தில் பெல்ஜியம் நாட்டுடன் இரட்டை வரி விதிப்பு தவிர்ப்பு மற்றும் வரி ஏய்ப்புத் தடுப்பு உடன்பாட்டு திருத்த ஒப்பந்தத்தில் கையெழுத்திட மத்திய அமைச்சரவை ஒப்புதல் அளித்தது. இரு நாடுகளுக்குமிடையே வரி தொடர்பான தகவல்கள் பரிமாற்றத்திற்கான தற்போதைய கட்டமைப்பை விரிவாக்குவதற்கு இந்தத் திருத்தம் உதவுகிறது. இதனால் வரி ஏய்ப்பு தடுக்கப்பட்டு வரித் தவிர்ப்பும் குறைக்கப்படுகிறது. தற்போதுள்ள ஒப்பந்தப்படியான பரஸ்பர வரிவசூல் உதவி முறையையும் இந்த ஒப்பந்தம் திருத்தி அமைக்கிறது.
மருத்துவர்கள் தினத்தையொட்டி பிரதமர் மருத்துவர்களுக்கு மரியாதை செலுத்துகிறார்

மருத்துவர்கள் தினத்தையொட்டி பிரதமர் திரு நரேந்திர மோடி, மருத்துவர்களுக்கு மரியாதை செலுத்தியுள்ளார். பிரதமர் பகிர்ந்துள்ள ட்விட்டர் பதிவில், “நமது மருத்துவர்களுக்கு – கொவிட்-19-க்கு எதிரான போராட்டத்தில், உணர்வுடன் முன்னணியில் நின்று மிகச் சிறப்பாக நமது நலனில் கவனம் செலுத்தும் மருத்துவர்களுக்கு – 2020 மருத்துவர்கள் நாளில் இந்தியா மரியாதை செலுத்துகிறது” என்று கூறியுள்ளார்.
உரி தாக்குதல் குறித்து ஆப்கானிஸ்தான் அதிபர் டாக்டர் முகமது அஷ்ரப் கனி பிரதருடன் கலந்துரையாடல்

ஆப்கானிஸ்தான் அதிபர் டாக்டர் முகமது அஷ்ரப் கனி ஜம்மு காஷ்மீர் உரியில் நடைபெற்ற தீவிரவாத தாக்குதலுக்கு கண்டனம் தெரிவிக்க பிரதமர் திரு நரேந்திர மோடியுடன் இன்று தொலைபேசி மூலம் கலந்துரையாடினார். எல்லை தாண்டிய தீவிரவாதத் தாக்குதலுக்கு கண்டனம் தெரிவித்த அதிபர் கனி, அனைத்து விதமான தீவிரவாத அச்சுறுத்தலை ஒழிக்கும் நடவடிக்கைகளில் ஆப்கானிஸ்தான் இந்தியாவுக்கு ஒற்றுமையுடன் ஆதரவு அளிக்கும் என்று தெரிவித்தார். உயிரிழந்த ராணுவ வீரர்களின் குடும்பத்தினருக்கு அதிபர் கனி தனது இரங்கலைத் தெரிவித்துக் கொண்டார். ஆப்கானிஸ்தானின் ஆதரவுக்காக அதிபர் கனிக்கு பிரதமர் மோடி நன்றி கூறினார்.
பிரதமருக்கு வழங்கப்பட்ட பரிசுப் பொருட்கள் ஏலம் நிறைவடைந்தது; மக்களிடம் அமோக வரவேற்பு; இந்த ஏலம் மூலம் வசூலான தொகை நமாமி கங்கை திட்டத்திற்கு பயன்படுத்தப்பட உள்ளது.

பிரதமர் திரு நரேந்திர மோடியின் பதவிக்காலத்தில், இதுவரை அவருக்கு வழங்கப்பட்ட பரிசுப் பொருட்களுக்கான இருவார கால ஏலம், சனிக்கிழமை மாலையுடன் நிறைவடைந்தது. இந்த ஏலத்திற்கு இந்திய மக்களிடமிருந்து அமோக வரவேற்பு காணப்பட்டது. தேசிய கலைப்பொருட்கள் அருங்காட்சியகத்தில் நேரில் இரண்டு நாட்களும், மின்னணு முறையில் pmmementos.gov.in என்ற இணையதளம் வாயிலாகவும் இரண்டு பிரிவுகளாக இந்த ஏலம் நடைபெற்றது. இந்த காலகட்டத்தில், 1,800-க்கும் மேற்பட்ட பரிசுப் பொருட்கள், அதிக தொகைக்கு ஏலம் கேட்டவர்களுக்கு வெற்றிகரமாக ஏலத்தில் விடப்பட்டது. இந்த ஏலம் மூலம் கிடைத்த தொகை, கங்கையை தூய்மைப்படுத்தும் உன்னத பணிக்கு பயன்படுத்தப்பட உள்ளது. ஏலத்தின் முக்கிய அம்சங்கள் தேசிய கலைப்பொருட்கள் அருங்காட்சியகத்தில் நடைபெற்ற ஏலத்தின் போது, பிரத்யேகமாக கையால் தயாரிக்கப்பட்ட மரத்தாலான மோட்டார் சைக்கிள் ரூ.5 லட்சத்திற்கு ஏலம் போனது. ரயில்வே துறையுடன் நரேந்திர மோடிக்கு உள்ள சிறப்பு பிணைப்பை எடுத்துரைக்கும் விதமாக பிரதமர் மோடி ரயில் நிலைய நடைமேடையில் இருப்பது போன்ற, அரிய கலை அம்சத்துடன் தயாரிக்கப்பட்ட ஓவியமும் இதேபோன்று அதிக விலைக்கு ஏலம் போனது. மின்னணு ஏல முறையிலும் சில பொருட்கள் அதிக தொகைக்கு ஏலத்தில் விடப்பட்டன. ரூ.5000/- மதிப்புள்ள சிவபெருமான் சிலை, அதன் அடிப்படை விலையைவிட 200 மடங்கு அதிகமாக ரூ.10 லட்சத்திற்கு ஏலம் போனது. அசோகா ஸ்தூபி போன்ற ரூ.4000/- மதிப்புள்ள மரத்தாலான பரிசுப் பொருள் ரூ.13 லட்சத்திற்கு ஏலம் போனது. அசாம் மாநிலம் மஜூலியில் பெறப்பட்ட ரூ.2000/- மதிப்புள்ள பாரம்பரிய “ஹோராய்” (அசாம் மாநிலத்தின் பாரம்பரிய சின்னம் – தாங்கியுடன் கூடிய பன்னீர்செம்பு) ரூ.12 லட்சத்திற்கு ஏலம் போனது. அமிர்தசரஸ், சிரோமணி குருத்வாரா பிரபந்த கமிட்டியால் வழங்கப்பட்ட “தெய்வீகத்தன்மை” என்ற பெயரிட்ட ரூ.10,000/- மதிப்புள்ள பரிசுப் பொருள் ரூ.10.1 லட்சத்திற்கு ஏலம் விடப்பட்டது. ரூ.4,000/- மதிப்புள்ள கௌதம புத்தர் சிலை ரூ.7 லட்சத்திற்கு விற்பனையானது. நேபாள முன்னாள் பிரதமர் திரு சுஷில் கொய்ராலாவால் வழங்கப்பட்ட பாரம்பரிய முறையிலான பித்தளையாலான சிங்கம் சிலை ரூ.5.20 லட்சத்திற்கு விற்பனை செய்யப்பட்டது. ரூ.10000/- விலையுள்ள சித்திரங்கள் பொறிக்கப்பட்ட வெள்ளி கிண்டி (Kalash) ரூ.6 லட்சத்திற்கு விற்பனையானது. இதேபோன்று வேறு ஏராளமான பரிசு பொருட்களும் அவற்றுக்கு நிர்ணயிக்கப்பட்ட அடிப்படை விலையை விட, பன்மடங்கு அதிக விலைக்கு ஏலத்தில் விற்பனையாகியுள்ளன. பிரதமர் மோடி குஜராத் முதலமைச்சராக இருந்த போதும், தமக்கு வழங்கப்பட்ட பரிசுப் பொருட்களை ஏலத்தில் விட்டு, அதன்மூலம் கிடைத்த தொகையை பெண் குழந்தைகளின் கல்விக்காகப் பயன்படுத்தினார். அதே நடைமுறையை தற்போதும் பின்பற்றி, அதன் மூலம் கிடைத்த தொகையை கங்கை ஆற்றை தூய்மைப்படுத்தும் பணிக்கு பயன்படுத்த உள்ளார்.
ஒரே பதவி ஒரே ஓய்வூதியத் திட்டத்தின் ஐந்தாவது ஆண்டை முன்னிட்டு சிறப்பான சேவைக்காக மூத்த வீரர்களுக்கு பிரதமர் மரியாதை செலுத்தினார்

ஒரே பதவி ஒரே ஓய்வூதியத் திட்டம் ஐந்து ஆண்டுகளை நிறைவு செய்துள்ளதை முன்னிட்டு சிறப்பான சேவைக்காக மூத்த வீரர்களுக்கு பிரதமர் திரு நரேந்திர மோடி இன்று மரியாதை செலுத்தினார். "ஐந்து ஆண்டுகளுக்கு முன்பு இதே நாள், நமது நாட்டை தீரத்துடன் பாதுகாக்கும் நமது சிறந்த வீரர்களின் நலனை உறுதி செய்வதற்கான வரலாற்று சிறப்புமிக்க நடவடிக்கையை இந்தியா எடுத்தது. ஒரே பதவி ஒரே ஓய்வூதியத் திட்டம் ஐந்து ஆண்டுகளை நிறைவு செய்திருப்பது சிறப்பான நிகழ்வாகும். ஒரே பதவி ஒரே ஓய்வூதியத் திட்டத்துக்காக தசாப்தங்களாக இந்தியா காத்திருந்தது. மூத்த வீரர்களின் சிறப்பான சேவைக்காக அவர்களை நான் வணங்குகிறேன்," என்று பிரதமர் கூறினார்.
டாக்டர் அம்பேத்கரின் 125வது பிறந்த தினம், பாபா சாஹேப் பிறந்த இடத்தில் பிரதமர் மரியாதை

இந்திய அரசியலமைப்பின் சிற்பி பாபாசாஹேப் அம்பேத்கர் அவர்களின் 125வது பிறந்த தினத்தை முன்னிட்டு, மோவ்வில் உள்ள அவரது பிறந்த இடத்தில் பிரதமர் திரு. நரேந்திர மோடி மலரஞ்சலி செய்து மரியாதை செலுத்தினார். மோவ்வில் நடைபெற்ற பொதுக்கூட்டத்தில் பங்கேற்ற அவர் கிராமத்தில் இருந்து பாரத் உதய் என்னும் இயக்கத்தை தொடங்கி வைத்தார். இந்தப் புனிதமான தினத்தில் மோவ்வில் இருப்பதைப் பெருமிதமாக பிரதமர் தெரிவித்தார். சமுதாயத்தில் உள்ள அநீதிகளுக்கு எதிராக போராடியவர் டாக்டர் அம்பேத்கர் என அவர் குறிப்பிட்டார். அவரது போராட்டம் சமநிலை மற்றும் கண்ணியத்திற்கானது என்றும் பிரதமர் கூறினார். 2016 ஏப்ரல் 14 முதல் ஏப்ரல் 24 வரை நடைபெறும் கிராமத்திலிருந்து பாரத் உதய் இயக்கம், கிராமங்களில் மேற்கொள்ளப்படும் வளர்ச்சிப் பணிகளில் கவனம் செலுத்தப்படும் என்று பிரதமர் தெரிவித்தார். இந்த ஆண்டின் மத்திய பட்ஜெட் விவசாயிகள் மற்றும் கிராமங்களுக்காக அர்ப்பணிக்கப்பட்டது என்றும் அவர் கூறினார். வளர்ச்சிக்கான முயற்சிகள் ஊரக மேம்பாட்டில் கண்ணோட்டம் கொண்டதாக இருக்க வேண்டும் என்றும் அவர் தெரிவித்தார். மத்திய அரசு மேற்கொண்டு வரும் சில வளர்ச்சிக்கான மேம்பாட்டு முயற்சிகள் பற்றி குறிப்பிட்ட அவர், 18,000 மின்சாரம் இல்லாத கிராமங்களுக்கு மின்சாரம் 1000 நாட்களுக்குள் அளிக்கப்பட்டு வருகிறது என்றும், இந்த இலக்கை நோக்கிய முன்னேற்றம் குறித்த தகவல்களை கர்வ் என்ற செயலி மூலம் மக்கள் பார்க்கலாம் என்றும் அவர் கூறினார். கிராமப்புறங்களில் டிஜிட்டல் இணைப்பு அவசியம் என்றும் அவர் குறிப்பிட்டார். விவசாயிகளின் வருவாய் இரட்டிப்பாக்கப்பட வேண்டும் என்று கூறிய பிரதமர், கிராமப்புற மக்களின் வாங்கும் திறன் அதிகரிக்கப்பட வேண்டும் என்றும் இந்த உயர்வு இந்திய பொருளாதாரத்தை உயர்த்தும் என்றார். பஞ்சாயத்து ராஜ் அமைப்புகள் மேலும் வலிமையானதாகவும் துடிப்பானதாகவும் ஆக்கப்பட வேண்டும் என்றும் அவர் கேட்டுக் கொண்டார்.
மகாநதி நீர் பிரச்சினைக்கு ஒடிசா மாநில அரசின் கோரிக்கையின்படி மாநிலங்களுக்கு இடைப்பட்ட நதி நீர் பிரச்சினை சட்டம் 1956-ன் படி நடுவர் மன்றம் அமைக்க அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மகாநதி ஆற்று நீர் பிரச்சினைக்குத் தீர்வு காண்பதற்கான முன்மொழிவுக்கு ஒப்புதல் அளிக்கப்பட்டது. மகாநதியால் பயன்பெறும் பாசனப் பகுதி மாநிலங்களில் கிடைக்கும் முழுமையான தண்ணீர் அளவு, ஒவ்வொரு மாநிலத்தின் பங்களிப்பு, ஒவ்வொரு மாநிலத்திலும் தற்போது பயன்படுத்தப்படும் நீர்வளங்கள், எதிர்கால வளர்ச்சிக்கான வாய்ப்பு ஆகியவற்றின் அடிப்படையில், பாசனப் பகுதி மாநிலங்கள் பகிர்ந்து கொள்ள வேண்டிய நீரின் அளவை நடுவர் மன்றம் நிர்ணயம் செய்யும். மாநிலங்களுக்கு இடையிலான நதி நீர் தகராறுகள் (ISRWD) சட்டம் 1956-ன் விதிகளின்படி, இந்த நடுவர் மன்றம் ஒரு தலைவர், உச்ச நீதிமன்றம் அல்லது உயர் நீதிமன்ற நீதிபதிகளில் இருந்து தலைமை நீதிபதியால் நியமிக்கப்படும் இரண்டு உறுப்பினர்களைக் கொண்டதாக இருக்கும். மேலும், இந்த நடுவர் மன்றத்தின் செயல்பாடுகளில் ஆலோசனைகள் வழங்குவதற்கு, தண்ணீர் தொடர்பான உணர்வுப்பூர்வமான பிரச்சினைகளைக் கையாள்வதில் அனுபவம் வாய்ந்த நீர்வளத் துறை நிபுணர்களான இரண்டு மதிப்பீட்டாளர்களின் சேவை பயன்படுத்திக் கொள்ளப்படும். ISRWD சட்டம் 1956-ன் விதிகளின்படி, நடுவர் மன்றம் மூன்று ஆண்டுகளுக்குள் தனது அறிக்கை மற்றும் முடிவை சமர்ப்பிக்க வேண்டும். தவிர்க்க முடியாத காரணங்கள் இருந்தால், இதன் பதவிக்காலம், 2 ஆண்டுகளுக்கு மிகாத வரையில் மேலும் நீட்டிக்கப்படலாம். நடுவர் மன்றம் மூலம் தீர்வு காணப்படுவதால், ஒடிசா மற்றும் சத்திஸ்கர் மாநிலங்களுக்கு இடையில் நீண்டகாலமாக தீர்க்கப்படாமல் உள்ள மகாநதி ஆற்று நீர் பிரச்சினைக்கு இறுதித் தீர்வு கிடைக்கும் என்று எதிர்பார்க்கப் படுகிறது.
கஜகஸ்தான் மற்றும் துர்க்மேனிஸ்தானுடன் விளையாட்டுத் துறையில் புரிந்துணர்வு உடன்படிக்கை மற்றும் ஒத்துழைப்பு ஒப்பந்தம்

கஜகஸ்தான் மற்றும் துர்க்மேனிஸ்தானுடன் விளையாட்டுத் துறையில் ஏற்கனவே செய்யப்பட்டுள்ள புரிந்துணர்வு உடன்படிக்கை மற்றும் ஒத்துழைப்பு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்த கடந்த ஜூலை, 2015-ல் கையெழுத்திடப்பட்டுள்ளது. இந்தியா – கஜகஸ்தான் மற்றும் இந்தியா – துர்க்மேனிஸ்தான் இடையேயான இந்த இருதரப்பு பரிமாற்ற நிகழ்ச்சித் திட்டங்கள் மூலம் விளையாட்டு துறை, விளையாட்டு துறை மருத்துவம் மற்றும் பயிற்சி நுட்பங்களில் அதித அறிவினையும் நிபுணத்துவத்தையும் பெற முடியும். இதன் மூலம் சர்வதேச விளையாட்டு போட்டிகளில் இந்திய வீரர்கள் சிறப்பாக செயல்பட முடியும்.
யூதர்களின் புத்தாண்டான ரோஷ் ஹஷனாவையொட்டிஉலகம் முழுவதும் உள்ள யூத மக்களுக்கு பிரதமர் வாழ்த்து

ரோஷ் ஹஷானாவை முன்னிட்டு இஸ்ரேல் பிரதமர் யயர் லாபிட், நட்பு நாடான இஸ்ரேல் மக்களுக்கும், உலகெங்கிலும் உள்ள யூத மக்களுக்கும் பிரதமர் திரு நரேந்திர மோடி தனது அன்பான வாழ்த்துகளைத் தெரிவித்துள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது; "எனது நண்பர் @yairlapid, இஸ்ரேலின் நட்பு மக்கள் மற்றும் உலகெங்கிலும் உள்ள யூத சமூகத்தினருக்கு ரோஷ் ஹஷனாவையொட்டி அன்பான வாழ்த்துக்கள். புத்தாண்டு அனைவருக்கும் நல்ல ஆரோக்கியம், அமைதி மற்றும் செழிப்பைக் கொண்டு வரட்டும். ஷனா தோவா!"
பரவலாக்கப்பட்ட வீட்டு உபயோக கழிவுநீர் மேலாண்மையில், இந்தியா-ஜப்பான் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், பரவலாக்கப்பட்ட வீட்டு உபயோக கழிவுநீர் மேலாண்மையில் ஒத்துழைப்பது தொடர்பாக, மத்திய ஜல்சக்தி அமைச்சகத்தின் நீர்வளத் துறை, ஜப்பான் அரசின் சுற்றுச்சூழல் அமைச்சகத்துடன் செய்து கொண்ட புரிந்துணர்வு ஒப்பந்தத்திற்கு பின்னேற்பு ஒப்புதல் அளிக்கப்பட்டது. செயல்பாட்டு நடைமுறை மற்றும் இலக்குகள்: இந்த புரிந்துணர்வு ஒப்பந்தத்தை நடைமுறைப்படுத்த மேலாண்மை குழு ஒன்று அமைக்கப்படும். ஒத்துழைப்பு தொடர்பான விரிவான நடவடிக்கைகளை இந்த குழு உருவாக்குவதுடன், அதன் முன்னேற்றத்தையும் கண்காணிக்கும். முக்கிய விளைவு: பரவலாக்கப்பட்ட வீட்டு உபயோக கழிவுநீர் மேலாண்மை மற்றும் ஜோகாசோ (Johkasou) தொழில்நுட்பத்தை பயன்படுத்தி சுத்திகரிக்கப்பட்ட தண்ணீரை திறம்பட பயன்படுத்த, ஜப்பான் உடனான இந்த ஒப்பந்தம் மிகவும் பயனுள்ளதாக இருக்கும். குடியிருப்பு பகுதிகளில் சேகரிக்கப்படும் கழிவு நீரை, ஜல்ஜீவன் இயக்கத்தின்கீழ், சுத்திகரித்து நன்னீராக பயன்படுத்தவும் இந்த ஒப்பந்தம் உதவிகரமாக இருக்கும். மேலும் நகர்ப்புற உள்ளாட்சி அமைப்புகள், கழிவுநீரை சுத்திகரிக்கும் பணிக்கான மேம்பட்ட திட்டமிடலை மேற்கொள்ளவும் இது உதவிகரமாக இருக்கும். மேலும் விவரங்களுக்கு, இந்த ஆங்கில செய்திக்குறிப்பை காணவும்.. https://pib.gov.in/PressReleasePage.aspx?PRID=1816365
புதுதில்லியில் கடமைப்பாதையின் துவக்க விழாவில் பிரதமரின் உரை

இந்த வரலாற்றுச் சிறப்புமிக்க நிகழ்வில் எனது அமைச்சரவை நண்பர்களான திரு ஹர்தீப் சிங் புரி, திரு ஜி. கிஷன் ரெட்டி, திரு அர்ஜுன் ராம் மேகவால், திருமதி மீனாட்சி லேகி மற்றும் திரு கௌசல் கிஷோர் ஆகியோர் இந்த மேடையில் உள்ளனர். நண்பர்களே, விடுதலையின் அமிர்த பெருவிழாவில் புதிய உத்வேகத்தையும், ஆற்றலையும் நாடு இன்று பெற்றுள்ளது. கடந்த காலத்தை விட்டு விலகி, எதிர்காலத்திற்கான கண்ணோட்டத்தை பல நிறங்களில் இன்று நாம் நிறைத்துள்ளோம். இன்று இந்த புதிய ஒளியை எல்லா இடங்களிலிருந்தும் காண முடிகிறது, இதுதான் புதிய இந்தியாவின் நம்பிக்கையின் ஒளி. அடிமைத்தனத்தின் சின்னமான ராஜபாதை இன்று முதல் வரலாறாகியுள்ளது. ‘கடமைப் பாதை’ என்ற வடிவத்தில் இன்று ஓர் புதிய வரலாறு உருவாகியுள்ளது. விடுதலையின் அமிர்த காலத்தில் அடிமைத்தனத்தின் மற்றொரு அடையாளத்தில் இருந்து விடுதலை கிடைத்திருப்பதற்காக நாட்டு மக்களுக்கு வாழ்த்து தெரிவித்துக் கொள்கிறேன். நண்பர்களே, நம் தேசத் தலைவர் நேதாஜி சுபாஷ் சந்திர போஸின் பிரம்மாண்டமான உருவச்சிலை இந்தியா கேட் அருகே இன்று நிறுவப்பட்டுள்ளது. அடிமைப்பட்டிருந்த காலத்தில் ஆங்கிலேய ஆட்சியின் பிரதிநிதி ஒருவரின் சிலை இங்கு இருந்தது. இன்று அதே இடத்தில் நேதாஜியின் சிலையை அமைத்து நவீன மற்றும் வலுவான இந்தியா உருவாக்கப்பட்டுள்ளது. சுபாஷ் சந்திர போசை ஒட்டுமொத்த உலக நாடுகளும் தலைவராக கருதின. துணிச்சல், சுயமரியாதை, புதிய சிந்தனைகள் மற்றும் தொலைநோக்கு பார்வைகளோடு தலைமைப் பண்பையும் அவர் கொண்டிருந்தார். இந்தியாவின் பாரம்பரியத்தால் பெருமை கொண்டிருந்த நேதாஜி சுபாஷ், வெகுவிரைவில் இந்தியாவை நவீனமயமாக்க விரும்பினார். சுதந்திரத்திற்கு பிறகு அவரது பாதையை நாடு பின்பற்றி இருந்தால் புதிய உச்சங்களை அடைந்திருக்கும். ஆனால் துரதிஷ்டவசமாக விடுதலைக்குப் பிறகு இந்த தலைசிறந்த தலைவர் பலரால் மறக்கப்பட்டார். நண்பர்களே, மகாகவி பாரதியார் தமிழ் மொழியில் இந்தியாவின் சிறப்புகள் பற்றி அழகான கவிதையில் குறிப்பிட்டார். ‘பாருக்குள்ளே நல்ல நாடு, எங்கள் பாரத நாடு' என்பது இந்த கவிதையாகும். இந்த கவிதை ஒவ்வொரு இந்தியருக்கும் பெருமிதம் அளிக்கிறது. அறிவு, ஆன்மீகம், மரியாதை, உணவு தானம் இசை உள்ளிட்டவற்றில் நம் நாடு தான் தலைசிறந்தது என்பது இந்த கவிதையின் பொருள். இந்தக் கவிதையில் பாரதியார் வர்ணித்திருந்தவாறு இந்தியாவை நாம் கட்டமைக்க வேண்டும். உங்கள் அனைவருக்கும் மீண்டும் எனது நன்றியைத் தெரிவித்துக் கொள்கிறேன். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
டாக்டர் ராஜேந்திர பிரசாதின் பிறந்தநாளில் அவருக்குப் பிரதமர் புகழாரம் சூட்டியுள்ளார்

இந்தியாவின் முதலாவது குடியரசுத் தலைவரான டாக்டர் ராஜேந்திர பிரசாதின் பிறந்தநாளில் அவருக்குப் பிரதமர் திரு.நரேந்திர மோடி புகழாரம் சூட்டியுள்ளார். பிரதமர் தமது டுவிட்டர் செய்தியில் கூறியிருப்பதாவது; “சுதந்திர இந்தியாவின் முதலாவது குடியரசுத் தலைவரும், தனித்துவ திறமையும் கொண்ட பாரத ரத்னா டாக்டர் ராஜேந்திர பிரசாதின் பிறந்தநாளில் அவருக்கு நூற்றுக்கணக்கான வணக்கங்கள். நாட்டின் விடுதலைப் போராட்டத்திற்கு அவர் சிறப்பான பங்களிப்பு செய்துள்ளார். தேச நலனுக்கு அர்ப்பணிக்கப்பட்ட அவரின் வாழ்க்கை நாட்டு மக்களுக்கு எப்போதும் ஓர் ஊக்க சக்தியாக இருக்கும்”.
ஆசிய உட்கட்டமைப்பு முதலீடு வங்கிக்கான உடன்பாட்டு விதிகள் பின்னேற்பு – மத்திய அமைச்சரவை ஒப்புதல்

ஆசிய உட்கட்டமைப்பு முதலீட்டு வங்கிக்கான உடன்பாட்டு விதிகளை பின்னேற்பதற்கும் சமர்ப்பிப்பதற்கும் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. ஆசிய உட்கட்டமைப்பு முதலீட்டு வங்கியை நிறுவுவதன் மூலம் இந்தியா உள்ளிட்ட கையெழுத்திட்ட அனைத்து நாடுகளும் வளர்ச்சியடையும். இந்த வங்கி மூலம் இந்த நாடுகள் தங்களின் உட்கட்டமைப்பு மற்றும் நிலையான வளர்ச்சி திட்டங்களுக்கு உதவி பெறமுடியும். ஆசிய உட்கட்டமைப்பு முதலீடு வங்கியில் கடன் பெறும் முக்கிய நாடாக இந்தியா இருக்கும். சீனாவிற்கு அடுத்து ஆசிய உட்கட்டமைப்பு முதலீட்டு வங்கியின் முக்கிய பங்குதாரராக இந்தியா உள்ளது. ஆசிய உட்கட்டமைப்பு முதலீட்டு வங்கியில் உறுப்பினராவதன் மூலம் இந்தியா வளர்சியடைவதோடு உட்கட்டமைப்பு வளர்ச்சிக்கு தேவையான வளங்களையும் பெற முடியும். பின்னணி: இந்தியாவின் உள்கட்டமைப்பு வளர்ச்சிக்கு தேவையான நிதி, அரசு மற்றும் பலதரப்பு வளர்ச்சி வங்கிகள் மூலம் பெறப்பட்டது. அதன்பின், பொது-தனியார் பங்கேற்பு திட்டங்கள் அறிமுகப்படுத்தப்பட்டது. இருப்பினும் ஆசிய உட்கட்டமைப்பு முதலீட்டு வங்கி மூலம் பெறப்படும் நிதி உட்கட்டமைப்பு மேம்பாட்டிற்கு புது உத்வேகத்தை அளிக்கும்.
குஜராத்தின் மொதேராவில் உள்ள சூரிய ஆலயத்திற்குப் பிரதமர் சென்றிருந்தார்

குஜராத்தின் மொதேராவில் உள்ள சூரிய ஆலயத்திற்கு இன்று பிரதமர் திரு நரேந்திர மோடி சென்றிருந்தார். பிரதமர் வருகையையொட்டி அவருக்கு வரவேற்பு அளிக்கப்பட்டது. பாரம்பரியச் சின்னமாக விளங்கும் சூரிய ஆலயத்தில் சூரிய சக்தியால் மட்டுமே இயங்கும் இந்தியாவின் முதல் பாரம்பரிய விளக்குகளை திரு மோடி தொடங்கிவைத்தார். மோதேரா சூரியன் கோவிலின் முப்பரிமாண திட்ட வரைபடத்தையும் அவர் திறந்து வைத்தார். கோயிலின் வரலாற்றை விளக்கும் கலாச்சார நிகழ்ச்சியையும் பிரதமர் பார்வையிட்டார். பிரதமர் பயணத்தின்போது குஜராத் முதலமைச்சர் திரு பூபேந்திர படேல், நாடாளுமன்ற உறுப்பினர் திரு சி ஆர் பாட்டீல், குஜராத் அமைச்சர்கள் திரு புர்னேஷ்பாய் மோடி, திரு அர்விந்த்பாய் ரயானி ஆகியோர் உடனிருந்தனர். முன்னதாக, குஜராத்தில் உள்ள மோதேரா, மெஹ்சானாவில் ரூ. 3900 கோடி மதிப்பிலான பல திட்டங்களுக்குப் பிரதமர் இன்று அடிக்கல் நாட்டினார் மற்றும் அர்ப்பணித்தார். 24×7 சூரிய சக்தியில் இயங்கும் இந்தியாவின் முதல் கிராமமாக மோதேராவைப் பிரதமர் அறிவித்தார். குஜராத்தின் மோதேராவில் உள்ள மோதேஸ்வரி மாதா கோயிலிலும் திரு மோடி தரிசனம் மற்றும் பூஜை செய்தார்.
பக்ரீத் பண்டிகையை முன்னிட்டு நாட்டு மக்களுக்கு பிரதமர் வாழ்த்து

பக்ரீத் பண்டிகையை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்ட ட்விட்டர் செய்தியில், “ஈத் நல்வாழ்த்துகள்! பக்ரீத் பண்டிகை வாழ்த்துகள். கூட்டு நன்மைக்கான உணர்வை மேலும் மேம்படுத்தவும், மனித சமூகத்தின் நலனிற்கான வளத்தை நோக்கியும் பணியாற்ற இந்தப் பண்டிகை நம்மை ஊக்குவிக்கட்டும்”, என்று குறிப்பிட்டார்.
பிரதமர் திரு. நரேந்திர மோடி ஓமன் சுல்தானுடன் தொலைபேசியில் கலந்துரையாடல்

பிரதமர் திரு. நரேந்திர மோடி இன்று ஓமன் சுல்தான் மாட்சிமைக்குரிய ஹைத்தம் பின் டாரிக் உடன் தொலைபேசியில் கலந்துரையாடினார். கொவிட்-19 நோய்த் தொற்று சூழ்நிலையில் ஏற்பட்டுள்ள சுகாதார மற்றும் பொருளாதார சவால்கள் பற்றி இரு தலைவர்களும் பேசினர். இதைக் கட்டுப்படுத்த தங்கள் நாடுகளில் மேற்கொள்ளப்படும் நடவடிக்கைகள் பற்றி அவர்கள் கருத்துகள் பகிர்ந்து கொண்டனர். இந்த நெருக்கடியைக் கையாள்வதில் இரு நாடுகளும் சாத்தியமான வழிகளில் இருதரப்பு ஆதரவை பகிர்ந்து கொள்வதற்கு இருவரும் ஒப்புக்கொண்டனர். இப்போதைய சூழ்நிலையில் ஓமனில் இருக்கும் இந்திய சமுதாயத்தினரின் நலன் மற்றும் பாதுகாப்புக்கு உத்தரவாதம் அளிப்பதாக பிரதமர் திரு. நரேந்திர மோடியிடம் மாட்சிமைக்குரிய சுல்தான் கூறினார். இந்தியாவில் உள்ள ஓமன் குடிமக்களுக்கு சமீபத்தில் அளித்த உதவிக்காக பிரதமர் திரு. மோடிக்கு அவர் நன்றி தெரிவித்துக் கொண்டார். மாட்சிமைக்குரிய சுல்தான் குவாபூஸ் மறைவுக்கு பிரதமர் திரு. மோடி மீண்டும் தனது இரங்கலைத் தெரிவித்துக் கொண்டார். மாட்சிமைக்குரிய சுல்தான் ஹைத்தமின் ஆட்சிக் காலம் சிறப்பாக அமையவும், ஓமன் மக்களுக்கு அமைதியும், வளமும் கிடைக்கவும் பிரதமர் வாழ்த்துகள் தெரிவித்தார். இந்தியாவின் இரண்டாம் நிலை நட்பு நாடுகளில் மிக முக்கிய நாடாக ஓமன் இருப்பதாகவும் பிரதமர் மோடி உறுதிப்படுத்தினார்.
குஜராத் தினத்தை முன்னிட்டு குஜராத் மாநில மக்களுக்கு பிரதமர் வாழ்த்து

குஜராத் மாநில தினத்தை முன்னிட்டு குஜராத் மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “குஜராத் தின வாழ்த்துகள். குஜராத் மக்கள் தங்களது எளிமைக்கும் தொழில் ஆர்வத்திற்கும் பெயர்பெற்றவர்கள். நமது நாட்டின் வரலாற்றில் முக்கியமாக சுதந்திர போராட்டத்தில் குஜராத் மாநிலம் முக்கிய பங்காற்றியுள்ளது. இந்தியாவின் வளர்ச்சிக்கு குஜராத் மாநிலம் தொடர்ந்து பணியாற்றட்டும்.”, என்று பிரதமர் தனது வாழ்த்து செய்தியில் குறிப்பிட்டுள்ளார்.
இந்திய வருவாய் பணி பயிற்சி அலுவலர்கள் பிரதமருடன் சந்திப்பு

இந்திய வருவாய் பணியை சேர்ந்த 168 பயிற்சி அலுவலர்கள் (பூட்டான் ராயல் பணியை சேர்ந்த இருவர் உட்பட) பிரதமர் திரு. நரேந்திர மோடியை இன்று சந்தித்தனர். சமீபத்தில் நடைபெற்ற மத்திய நிதி நிலை அறிக்கை, வளர்ந்து வரும் வரி செலுத்துவோர் எண்ணிக்கை புதிய கண்டுபிடிப்புகள் மற்றும் தொழில்நுட்பம் போன்றவை குறித்து பயிற்சி அலுவலர்கள் பிரதமரிடம் உரையாற்றினார். மக்களின் விருப்பங்களை நிறைவேற்றும் வகையில் பயிற்சி அலுவலர்கள் பணிபுரியும் வேண்டும் என்று பிரதமர் கேட்டுக் கொண்டார்.